ตลาดหุ้นเอเชียร่วงภาคบ่าย วิตกราคาน้ำมันร่วง-เฟดขึ้นดอกเบี้ย
ตลาดหุ้นเอเชียร่วงภาคบ่าย วิตกราคาน้ำมันร่วง,เฟดขึ้นดบ.,เงินหยวนดิ่งหนักสุดรอบ 4 ปี
14 ธ.ค. 2558

ผู้สื่อข่าวรายงานว่า ตลาดหุ้นเอเชียร่วงลงในช่วงบ่ายวันนี้ เพราะได้รับแรงกดดันจากกระแสคาดการณ์ที่ว่าธนาคารกลางสหรัฐ (เฟด) จะปรับขึ้นอัตราดอกเบี้ยในการประชุมสัปดาห์นี้ นอกจากนี้ ตลาดหุ้นเอเชียยังได้รับปัจจัยลบจากราคาน้ำมันที่ร่วงลง และเงินหยวนที่อ่อนค่าลงแตะระดับต่ำสุดในรอบ 4 ปี
โดยดัชนี HSI ตลาดหุ้นฮ่องกงปิดภาคเช้าที่ 21,281.37 จุด ลดลง 182.68 จุด, -0.85% ดัชนี NIKKEI 225 ตลาดหุ้นญี่ปุ่นปิดภาคเช้าที่ 18,757.32 จุด ลดลง 473.16 จุด, -2.46% ส่วนดัชนี SENSEX ตลาดหุ้นอินเดียเปิดวันนี้ที่ 24,935.60 จุด ลดลง 108.83 จุด หรือ 0.43%
ทั้งนี้ภาวะการซื้อขายในตลาดหุ้นเอเชียเป็นไปอย่างซบเซา เนื่องจากการคาดการณ์ที่ว่า เฟดจะประกาศปรับขึ้นอัตราดอกเบี้ยจากระดับต่ำใกล้เคียง 0% ในการประชุมนโยบายการเงินในวันที่ 15-16 ธ.ค.นี้ ซึ่งจะนับเป็นการปรับขึ้นครั้งแรกในรอบเกือบทศวรรษ
นอกจากนี้ ตลาดยังได้รับแรงกดดันจากการร่วงลงของราคาน้ำมันดิบ และสกุลเงินที่ร่วงลงแตะระดับต่ำสุดในรอบ 4 ปี หลังจากธนาคารกลางจีนได้ส่งสัญญาณเปลี่ยนแปลงมาตรการในการบริหารจัดการค่าเงินหยวน โดยจะทำการผ่อนคลายการผูกติดค่าเงินหยวนกับดอลลาร์ เพื่อหันไปอ้างอิงกับตะกร้าเงินที่ประกอบด้วยสกุลเงินของประเทศคู่ค้า
ทั้งนี้ อัตราค่ากลางสกุลเงินหยวนของจีนได้อ่อนค่าลงแตะระดับต่ำสุดนับตั้งแต่เดือนก.ค.2554 เมื่อเทียบดอลลาร์สหรัฐในวันนี้ โดยปรับตัวลง 1.37% แตะ 6.4495 หยวนต่อดอลลาร์